[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 10.2.2009

COM(2009) 45 τελικό

2009/0016 (CNS)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη διόρθωση της οδηγίας 2008/73/EΚ που αφορά την απλούστευση των διαδικασιών καταχώρισης και δημοσίευσης πληροφοριών στον κτηνιατρικό και ζωοτεχνικό τομέα και για την τροποποίηση των οδηγιών 64/432/ΕΟΚ, 77/504/ΕΟΚ, 88/407/ΕΟΚ, 88/661/ΕΟΚ, 89/361/ΕΟΚ, 89/556/ΕΟΚ, 90/426/EΟΚ, 90/427/ΕΟΚ, 90/428/ΕΟΚ, 90/429/ΕΟΚ, 90/539/ΕΟΚ, 91/68/ΕΟΚ, 91/496/EΟΚ, 92/35/ΕΟΚ, 92/65/ΕΟΚ, 92/66/ΕΟΚ, 92/119/ΕΟΚ, 94/28/ΕΚ, 2000/75/ΕΚ, της απόφασης 2000/258/ΕΚ και των οδηγιών 2001/89/ΕΚ, 2002/60/ΕΚ και 2005/94/ΕΚ

ΑΙΤΙΟΛΟΓΙΚΗ ΕΚΘΕΣΗ

Η οδηγία του Συμβουλίου 2008/73/EK τροποποίησε διάφορες πράξεις του Συμβουλίου για να προβλέψει, μεταξύ άλλων , ομοιόμορφους κανόνες δημοσίευσης των καταλόγων εθνικών εργαστηρίων αναφοράς που εγκρίθηκαν επίσημα από τα κράτη μέλη για τις διαγνωστικές δοκιμές ζωικών νόσων και των καταλόγων επίσημα εγκεκριμένων ιδρυμάτων ή αρχών για το ενδοκοινοτικό εμπόριο ή τις εισαγωγές στην Κοινότητα στον κτηνιατρικό και ζωοτεχνικό τομέα.

Η οδηγία 2008/73/EΚ άρχισε να ισχύει στις 3 Σεπτεμβρίου 2008. Η οδηγία 2008/73/EK ορίζει ότι τα κράτη μέλη οφείλουν να θέσουν σε ισχύ τους νόμους, τους κανονισμούς και τις διοικητικές διατάξεις που απαιτούνται ώστε να συμμορφωθούν με τις διατάξεις της μέχρι την 1η Ιανουαρίου 2010. Εντούτοις, η εν λόγω οδηγία δεν προβλέπει για τα κράτη μέλη να εφαρμόσουν τις σχετικές διατάξεις από την ημερομηνία αυτή.

Για λόγους ασφάλειας δικαίου και προκειμένου να εξασφαλιστεί ενιαία ημερομηνία για την εφαρμογή των εν λόγω μέτρων σε όλα τα κράτη μέλη, τα κράτη μέλη θα πρέπει να εφαρμόσουν τα μέτρα αυτά από εκείνη τη συγκεκριμένη ημερομηνία.

Δεδομένου ότι τα μέτρα πρέπει να αρχίσουν να εφαρμόζονται από την 1η Ιανουαρίου 2010, η οδηγία 2008/73/EK πρέπει ομοιόμορφα επίσης να αρχίσει να εφαρμόζεται από εκείνη την ημερομηνία σε όλα τα κράτη μέλη.

Εντούτοις, ορισμένες τροποποιήσεις που εισάγονται από την οδηγία 2008/73/EK οι οποίες δεν απαιτούν μεταφορά στη νομοθεσία των κρατών μελών δεν θα πρέπει να επηρεαστούν από την παρούσα απόφαση. Αυτές οι τροποποιήσεις αφορούν αντίστοιχα την υιοθέτηση συγκεκριμένων μέτρων για την υγεία των ζώων σύμφωνα με τη διαδικασία που καθορίζεται στην απόφαση του Συμβουλίου 1999/468/EK της 28ης Ιουνίου 1999 όπου ορίζονται οι διαδικασίες για την άσκηση των εξουσιών εφαρμογής που παρέχονται στην Επιτροπή[1] και διορθώνουν μια μη ισχύουσα πλέον παραπομπή.

Προκειμένου να εξασφαλιστεί μια ομαλή μετάβαση στις νέες απλουστευμένες διαδικασίες καταχώρισης και δημοσίευσης πληροφοριών στον κτηνιατρικό και ζωοτεχνικό τομέα, πρέπει να προβλεφθεί ότι οι μεταβατικές διατάξεις δύνανται να εγκριθούν σύμφωνα με τη διαδικασία που καθορίζεται στην απόφαση του Συμβουλίου 1999/468/EK.

Η οδηγία 2008/73/ΕΚ πρέπει, επομένως, να τροποποιηθεί αναλόγως.

2009/0016 (CNS)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη διόρθωση της οδηγίας 2008/73/EΚ που αφορά την απλούστευση των διαδικασιών καταχώρισης και δημοσίευσης πληροφοριών στον κτηνιατρικό και ζωοτεχνικό τομέα και για την τροποποίηση των οδηγιών 64/432/ΕΟΚ, 77/504/ΕΟΚ, 88/407/ΕΟΚ, 88/661/ΕΟΚ, 89/361/ΕΟΚ, 89/556/ΕΟΚ, 90/426/EΟΚ, 90/427/ΕΟΚ, 90/428/ΕΟΚ, 90/429/ΕΟΚ, 90/539/ΕΟΚ, 91/68/ΕΟΚ, 91/496/EΟΚ, 92/35/ΕΟΚ, 92/65/ΕΟΚ, 92/66/ΕΟΚ, 92/119/ΕΟΚ, 94/28/ΕΚ, 2000/75/ΕΚ, της απόφασης 2000/258/ΕΚ και των οδηγιών 2001/89/ΕΚ, 2002/60/ΕΚ και 2005/94/ΕΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής[2],

τη γνώμη του Ευρωπαϊκού Κοινοβουλίου[3],

Εκτιμώντας τα ακόλουθα:

(1) Η οδηγία 2008/73/EK[4] του Συμβουλίου τροποποίησε συνολικά 23 πράξεις του Συμβουλίου που προβλέπουν, μεταξύ άλλων, απλουστευμένες διαδικασίες καταχώρισης και δημοσίευσης πληροφοριών στον κτηνιατρικό και ζωοτεχνικό τομέα.

(2) Η οδηγία 2008/73/EΚ τέθηκε σε ισχύ στις 3 Σεπτεμβρίου 2008. Τα κράτη μέλη οφείλουν να θέσουν σε ισχύ τις νομοθετικές, κανονιστικές και διοικητικές διατάξεις που απαιτούνται ώστε να συμμορφωθούν με τις διατάξεις της μέχρι την 1η Ιανουαρίου 2010. Εντούτοις, η εν λόγω οδηγία δεν προβλέπει ότι τα κράτη μέλη οφείλουν να εφαρμόσουν τις σχετικές διατάξεις από την ημερομηνία αυτή.

(3) Για λόγους ασφάλειας δικαίου, η οδηγία 2008/73/EK πρέπει να διορθωθεί ώστε να εξασφαλιστεί ότι οι τροποποιήσεις που γίνονται στις διάφορες πράξεις του Συμβουλίου από την εν λόγω οδηγία, προκειμένου να προβλεφθούν οι υπόψη απλουστευμένες διαδικασίες, θα εφαρμόζονται ομοιόμορφα από τα κράτη μέλη από την 1η Ιανουαρίου 2010. Η οδηγία 2008/73/EK πρέπει επομένως να διορθωθεί κατά τρόπο ώστε να αρχίσει να εφαρμόζεται επίσης από εκείνη την ημερομηνία. Συνεπώς, η εν λόγω οδηγία πρέπει επίσης να διορθωθεί προκειμένου να οριστεί ότι τα κράτη μέλη οφείλουν να εφαρμόσουν τις σχετικές διατάξεις από την προαναφερθείσα ημερομηνία.

(4) Εντούτοις, ορισμένες άλλες τροποποιήσεις που γίνονται με την οδηγία 2008/73/EK στις οδηγίες 64/432/EK[5] και 90/426/EOK[6] του Συμβουλίου δεν αφορούν τις απλουστευμένες διαδικασίες και επομένως δεν απαιτούν αναβολή της ημερομηνίας εφαρμογής από τα κράτη μέλη για την 1η Ιανουαρίου 2010. Οι τροποποιήσεις αυτές αφορούν αντίστοιχα την υιοθέτηση συγκεκριμένων μέτρων υγείας των ζώων σύμφωνα με τη διαδικασία που καθορίζεται στην απόφαση 1999/468/EK του Συμβουλίου της 28ης Ιουνίου 1999 όπου ορίζονται οι διαδικασίες άσκησης των εξουσιών εφαρμογής που παρέχονται στην Επιτροπή[7] και διορθώνουν μια μη ισχύουσα πλέον παραπομπή.

(5) Προκειμένου να εξασφαλιστεί μια ομαλή μετάβαση στις νέες απλουστευμένες διαδικασίες καταχώρισης και δημοσίευσης πληροφοριών στον κτηνιατρικό και ζωοτεχνικό τομέα, πρέπει να προβλεφθεί ότι οι μεταβατικές διατάξεις δύνανται να εγκριθούν σύμφωνα με τη διαδικασία που καθορίζεται στην απόφαση του Συμβουλίου 1999/468/EK.

(6) Για να εξασφαλισθεί η ασφάλεια δικαίου και η συνέχεια, η παρούσα απόφαση θα πρέπει να αρχίσει να εφαρμόζεται από τις 3 Σεπτεμβρίου 2008, ημερομηνία έναρξης ισχύος της οδηγίας 2008/73/EK.

(7) Η οδηγία 2008/73/ΕΚ πρέπει συνεπώς να τροποποιηθεί αναλόγως,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η οδηγία 2008/73/ΕΚ διορθώνεται ως εξής:

(1) Η παράγραφος 2 στο άρθρο 20 διαγράφεται.

(2) Προστίθενται τα ακόλουθα άρθρα 23α και 23β:

« Άρθρο 23α Μεταβατικές διατάξεις

Μεταβατικές διατάξεις θεσπίζονται σύμφωνα με τη διαδικασία του άρθρου 23β παράγραφος 2.

Άρθρο 23β Διαδικασία επιτροπής

1. Η Ευρωπαϊκή Επιτροπή επικουρείται από τη μόνιμη επιτροπή για την τροφική αλυσίδα και την υγεία των ζώων η οποία έχει συσταθεί βάσει του άρθρου 58 του κανονισμού (ΕΚ) αριθ. 178/2002.

2. Όπου γίνεται παραπομπή στην παρούσα παράγραφο, εφαρμόζονται τα άρθρα 5 και 7 της απόφασης 1999/468/ΕΚ.

Η περίοδος που προβλέπεται στο άρθρο 5 παράγραφος 6 της απόφασης 1999/468/ΕΚ ορίζεται σε τρεις μήνες.»

(3) Το άρθρο 24 παράγραφος 1 αντικαθίσταται από το ακόλουθο κείμενο:

"1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο την 1η Ιανουαρίου 2010. Ανακοινώνουν αμέσως στην Επιτροπή το κείμενο των εν λόγω διατάξεων.

Εφαρμόζουν τις διατάξεις αυτές από την 1η Ιανουαρίου 2010.

Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.

(4) Το άρθρο 25 αντικαθίσταται από το ακόλουθο κείμενο:

« Άρθρο 25 Έναρξη ισχύος και εφαρμογή

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Εφαρμόζεται από την 1η Ιανουαρίου 2010, με εξαίρεση το άρθρο 1 παράγραφοι 1 και 5 και τα άρθρα 7, 23α και 23β.»

Άρθρο 2

Η παρούσα απόφαση τίθεται σε ισχύ από τις 3 Σεπτεμβρίου 2008.

Άρθρο 3

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

[1] ΕΕ L 184 της 17.7.1999, σ. 23.

[2] ΕΕ C […] της […], σ. […].

[3] ΕΕ C […] της […] της σ. […].

[4] EE L 219 της 14.8.2008, σ. 40.

[5] ΕΕ 121 της 29.7.1964, σ. 1977/64.

[6] EE L 224 της 18.8.1990, σ. 42

[7] ΕΕ L 184 της 17.7.1999, σ. 23.